b'\n_START_ARTICLE_\nCapella de Sant Antoni (Torroella de Montgr\xc3\xad)\n_START_SECTION_\nDescripci\xc3\xb3\n_START_PARAGRAPH_\nLa capella de Sant Antoni est\xc3\xa0 situada a la banda de llevant de la Pla\xc3\xa7a de la Vila de Torroella. \xc3\x89s un edifici de planta rectangular, d\'una sola nau amb volta d\'aresta, i cor als peus. La cap\xc3\xa7alera \xc3\xa9s plana, amb un n\xc3\xadnxol buit. La fa\xc3\xa7ana t\xc3\xa9 un portal d\'acc\xc3\xa9s centrat d\'arc de mig punt, amb dovelles de pedra a l\'exterior i escarser a l\'interior. Al seu damunt hi ha un n\xc3\xadnxol amb la imatge del sant titular i un petit ull de bou. Al costat dret es troba el rellotge de la vila. El coronament d\'aquesta fa\xc3\xa7ana \xc3\xa9s irregular. Hi ha un campanar de cadireta vuit al centre, format per dues pilastres, i un altre de lateral, de la mateixa tipologia per\xc3\xb2 molt m\xc3\xa9s elevat. A la fa\xc3\xa7ana lateral dreta, \xc3\xbanica visible exteriorment, hi ha una font integrada a la part baixa del mur, que es corona amb r\xc3\xa0fec. El material emprat en aquesta part, el pedruscall, contrasta amb els carreus ben tallats de la fa\xc3\xa7ana principal.\n_START_SECTION_\nHist\xc3\xb2ria\n_START_PARAGRAPH_\nLa capella de Sant Antoni va ser constru\xc3\xafda ver la fi del segle XIII, en un per\xc3\xadode de gran desenvolupament econ\xc3\xb2mic per a Torroella, que havia esdevingut vila reial. En el primer document escrit sobre les visites pastorals a Torroella del bisbe de Girona, datat el 1305, es fa esment de l\'exist\xc3\xa8ncia de la capella de Sant Antoni a la pla\xc3\xa7a. El 1432 s\'esmenta la confraria de Santa Maria del Mar; el 1470 apareix documentada una altra visita, i el 1608 el bisbe orden\xc3\xa0 "treure lo gigant i drac de l\'esgl\xc3\xa9sia de Sant Antoni de la pla\xc3\xa7a". A principis del segle XVII (1610-1611) la font que hi havia al centre de la pla\xc3\xa7a va ser traslladada al seu empla\xc3\xa7ament actual, al mut lateral de la capella i el dip\xc3\xb2sit es va col\xc2\xb7locar a l\'interior de l\'esgl\xc3\xa9sia. L\'any 1709 la fa\xc3\xa7ana del temple encara formava part del parament dels porxos. Durant el segle XVIII la capella fou totalment reformada: s\'enderroc\xc3\xa0 l\'antic frontis i amb els carreus anteriors va construir-se la fa\xc3\xa7ana nova, uns metres m\xc3\xa9s a llevant, amb la qual cosa la nau quedava m\xc3\xa9s petita. Fou amagada l\'estructura de la coberta i es constru\xc3\xad el cor. En l\'actualitat la capella \xc3\xa9s utilitzada com a sala d\'exposicions.'